Tožba, vložena 4. oktobra 2019 – Kraljevina Nizozemska/Svet Evropske unije, Evropski parlament

(Zadeva C-733/19)

(2019/C 423/35)

Jezik postopka: nizozemščina

Stranke

Tožeča stranka: Kraljevina Nizozemska (zastopniki: M. Bulterman, M. Noort, P. Huurnink, agenti)

Toženi stranki: Svet Evropske unije, Evropski parlament

Predlogi

Tožeča stranka Sodišču predlaga, naj:

— razglasi ničnost — Priloge V, del D, št. 1, s prepovedjo uporabe vlečnih mrež z električnim tokom, — Priloge V, del D, št. 2, v delu, v katerem je določeno prehodno obdobje in pogoj, da lahko največ 5 % ladjevja države članice z vlečnimi mrežami z gredjo uporablja vlečno mrežo z električnim tokom (št. 2(a)), ter — Priloge V, del D, št. 3, 4 in 5 izpodbijane Uredbe; (1)

— podredno, če sodišče teh delov Priloge V, del D, kot predlagano ne more razglasiti za nične, razglasi ničnost celotne Priloge V, del D, in del stavka „ki so dovoljene […]“ v členu 7(1)(b) izpodbijane uredbe, v katerem je napoteno na Prilogo V, del D,

— še bolj podredno, če bi Sodišče tako primarni kot tudi podredni predlog za razglasitev delne ničnosti razglasilo za nedopustna, razglasi ničnost celotne Uredbe ter

— Evropskemu parlamentu in Svetu Evropske Unije naloži plačilo stroškov.

Tožbeni razlogi in bistvene trditve

1. Kršitev člena 3(3) PEU v povezavi s členom 11 PDEU, členom 191(3) PDEU, členom 2, členom 3, točke (c), (h) in (i), ter členom 6(2) osnovne uredbe o SRP (2) in člena 3(1) izpodbijane uredbe, ker Parlament in Svet prepovedi uporabe vlečnih mrež z električnim tokom in prehodnega obdobja v izpodbijani uredbi nista določila na podlagi najboljšega razpoložljivega znanstvenega mnenja.

2. Kršitev člena 3(3) PEU v povezavi s členom 11 PDEU, členom 173(1) in (3) PDEU, členom 2, členom 3(h) ter členom 6(2) osnovne uredbe o SRP in člena 3(1) izpodbijane uredbe, ker sta Parlament in Svet prepoved uporabe vlečnih mrež z električnim tokom in prehodno obdobje v izpodbijani uredbi določila ob kršitvi svoje obveznosti spodbujanja inovacij in tehnološkega razvoja.

3. Kršitev člena 3(3) PEU v povezavi s členom 11 PDEU, členom 191(2), prvi pododstavek, PDEU, členom 2(2), členom 3(h) osnovne uredbe o SRP in člena 3(1) izpodbijane uredbe, in sicer v delu, v katerem bi morala Parlament in Svet prepoved uporabe vlečnih mrež z električnim tokom in prehodno obdobje v izpodbijani uredbi utemeljiti s previdnostnim načelom.

(1) Uredba (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (UL 2019, L 198, str. 105, in popravek v UL 2019, L 231, str. 31).

(2) Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL 2013, L 354, str. 22).